Tirsdag morgen åbnede KUNSTEN sin midlertidige udstilling på Aalborg Banegård. Banegården lægger nemlig lokaler til en del af KUNSTEN og dens ansatte, mens museets egne bygninger renoveres. Over de følgende mange måneder breder KUNSTEN sine udstillinger ud og giver borgerne mulighed for at opleve kunstmuseet på en helt ny måde, i nye sammenhænge og med spændende, nyt indhold. Konceptet er døbt KUNSTEN to go. - Jeg kan garantere for, at det uden sammenligning er Danmarks mest interessante ventesal vi har lavet, siger kommunikationsmedarbejder Lars Ulrich Tarp Hansen fra KUNSTEN. To-go-konceptet favner workshops, foredrag, art lab, undervisning, udstillinger, stedspecifik kunst med mere. Man kan møde KUNSTEN to-go på festivaler, hvor der holdes workshops og på Aalborg Kommunes biblioteker med tiltag, som binder billedkunsten og litteraturen sammen. KUNSTEN to-go kan også opleves på løbeture gennem Aalborg by og i private hjem. Og så altså på Aalborg Banegård, hvor museet tirsdag etablerer KUNSTENs midlertidige base med butik, udstillinger og værksted.

Referat:
På grund af renovering holder KUNSTEN i Aalborg lukket. I stedet udstiller museet sin kunst overalt i regionen.